HNS narodna stranka - liberalni demokrati održali su sjednicu Središnjeg odbora. Nakon završetka, izjave su dali Predrag Štromar i Ivan Vrdoljak.

- Središnji odbor je donio nekoliko bitnih odluka, a jedna od njih je da će se Sabor stranke održati 17. 12.. Od danas počinje postupak kandidiranja za sve funkcije u stranci. Osim onih koje smo kandidirali preko Središnjeg odbora, svatko se ima pravo kandidirati se - kazao je Štromar i pojasnio da se kandidatura mora predati 72 sata prije početka Sabora, piše N1.

- Središnji odbor je prihvatio prijedlog Predsjedništva da se u najuži tim predlože sljedeći ljudi: Marija Puh za potpredsjednicu, za drugog potpredsjednika kandidiran je Ivan Gulam, za predsjednika Ivan Vrdoljak (bivši predsjednik HNS-a), a za zamjenika predsjednika kandidiran sam ja, kazao je Štromar.

Novinarima se obratio i Vrdoljak.

- Čast mi je da su u novom vodstvu Ivan i Marija, to su ljudi koji će kroz nekoliko godina voditi ovu stranku i politiku ove države. Ja se iskreno nadam i sudjelovati u nekim budućim vladama s rezultatom koji Središnji odbor i čitava stranka zaključe kao svoje prioritete - kazao je.

- Prvo, želim jasno reći zašto sam podnio ostavku onaj dan - ona je bila emotivna. Ljudi kažu: 'nema emocija u politici, izliječi se od toga, izbaci emociju', ali nije bilo jednostavno donositi odluku preglasavanjem s dva-tri glasa s ljudima s kojim si gradio stranku, s ljudima koji su već sutradan napuštali stranku, iako znaš da će dobar dio članstva i Središnjeg odbora odluku donijeti kao jedinu racionalnu za RH, koja kaže nije nam bitan rejting stranke, bitno nam je što ćemo napraviti za svoju zemlju, koje ćemo rezultate donijeti svojoj zemlji.

Nisam se mogao krijepiti te emocije iako sam 20 godina u politici niti strasti dok vodim organizaciju HNS-a. S odmakom nekoliko mjeseci, nakon niza razgovora s prijateljima i stranačkim kolegama, zaključak nam je bio zajednički prihvatit ćemo kandidaturu. Previše volim te ljude i zato imam tu emociju i strast koji su prouzročili tu ostavku. Mnogi broj ljudi u stranci mi je to bitno zamjerio, ali kažu: 'ako se vratiš nekako ćemo lakše nastaviti raditi'. Ja stojim iza tog. Više se nikada u HNS-u neće dogoditi da će se graditi lik i djelo njegova lidera nego će fokus biti na rezultatu - zaključuje.

Vaš preglednik ne omogućava pregled ovog sadržaja.

Također, ministrica znanosti i obrazovanja Blaženka Divjak iz kvote HNS-a održala je prezentaciju projekata iz svog resora, o tome što je do sada napravljeno i što će se raditi u budućem razdoblju, zahvalivši HNS-u na potpori koju ima.

Predsjednik Kluba zastupnika HNS-a u Hrvatskom saboru Milorad Batinić podnio je izvještaj o radu HNS-ovih saborskih zastupnika te se osvrnuo na jučerašnju maratonsku raspravu o opozivu Vlade koji nije usvojen.

- Jučerašnja rasprava pokazala je da je naša odluka o ulasku u koaliciju s HDZ-a bila sto posto ispravna. Kome bi ostavili državu? Jučer smo vidjeli da ne bi imali kome i zbog toga je lakše trpjeti uvrede i poniženja od zastupnika koji nemaju sadržaj. Ono što radimo svakodnevno prenesimo svojim članicama i članovima na terenu, a nakon jučerašnjeg dana još sam više siguran da će

HNS uspjeti - poručio je Batinić.

Tradicionalno, na sjednici Središnjeg odbora dodijeljene su nagrade Krešimir Džeba za 2017. godinu Stipi Vučemilu i Milanu Pepiću za iznimne zasluge u dugogodišnjem stranačkom radu te za osobit doprinos razvoju Hrvatske narodne stranke – liberalni demokrati.